Vruntliken grot tovoren. Wetet, erwerdigen heren, borghermeystere unde radmen der stad Revele, wo my her Cristiern borichtede unde ik ok vorstod van des mesters breven, wo dar eyn dach vorramet wart twischen her Cristierne unde den anderen mynes gnedighen heren des koninghes undersaten hiir in Østerlande unde mit jw, dar de mester sine sendeboden ok over wolde gehat hebben, unde dat de stede scholde geweset sin, also her Cristiern gemeynt hadde, to Santhaven up sunte Bartholomeus tiit, umme etlike article, de twischen hern Cristierne unde den anderen mynes heren vorgescreven undersaten unde jw sin etc. Nw vornam ik an des mesters breve, dat de vorraminge des dages nicht schen en kan upp desse tiit unde dat de mester begerende is van her Cristierne up eyne lengere tiit, beth upp den winter, hiir entwischen eyne tiit unde stede to vorramende. Dar ik her Cristierne to geraden hebbe, dat he des mesters willen darane volge, eyne tiit unde stede to vorramende, dar her Cristierne bequeme is to komende, up dat alle vruntschop unde naburschop mochte desto beter unde vaster werden. Worumme bidde ik jw, dat gy dat so bestellen, dat mynes gnedigen heren undersaten, kopluden unde den buren ut her Cristierns lene neyn vordreet en sche van jw unde den juwen, vordermer wen den anderen mynes heren undersaten, kopluden unde buren schut, de ut anderen mynes heren lenen sin hiir in deme lande, binnen desser tiit, also vor gescreven is. Unde des bidde ik juwe bescrevene antwarde. Ik bevele jw Gode dem almechtighen to ewigen tiiden. Gescreven to Santhaven viij dage na sunte Bartolomeus dage. Otto Pogwisch, ritter. Adress: Den erwerdighen heren, den borghermeysteren unde den radluden der stad Revalle, kome dusse breff.